AfriForum: “Kulturele vandalisme van Pretoria se naam belemmer Erfenisdag”Volgens die burgerregte-organisasie AfriForum word vanjaar se Erfenisdag belemmer deur die Tshwane Metroraad se hernieude pogings om Pretoria se naam te verander. AfriForum beskou dit as ŉ daad van kulturele vandalisme. Dié reaksie volg nadat die Tshwane Metroraad aangekondig het dat ŉ tweede openbare deelnameproses op 12 Oktober gevolg sal word as poging om Pretoria se naam te verander. Die Tshwane Metroraad weier om die uitslag van die eerste openbare deelnameproses te aanvaar, nadat 81% van inwoners wat daaraan deelgeneem het, aangedui het dat Pretoria se naam behou moet word. Volgens Kallie Kriel, uitvoerende hoof van AfriForum, is Erfenisdag ŉ dag waartydens wedersydse erkenning en respek tussen gemeenskappe en hulle erfenisse bevorder moet word. “Die metroraad het egter met die voorgestelde naamsverandering besluit om ŉ deel van die stad se inwoners te verstoot en hulle erfenis te probeer vernietig,” het Kriel gesê. Kriel voer aan die metroraad se houding jeens Pretoria se naam is miskennend en minagtend. Kriel het daarop gewys dat die huidige oplossing, waarvolgens die metroraad as Tshwane en die stad as Pretoria bekendstaan, alle gemeenskappe se erfenisse erken en wedersydse respek bevorder. “Deur aan hierdie wen-wen-oplossing te torring, slaan die metroraad ŉ koers van polarisasie in – iets wat tot almal se nadeel is,” het Kriel gesê. Kriel doen namens AfriForum ŉ beroep op diegene wat P8retoria se naam ondersteun, om seker te maak dat hulle op 12 Oktober een van die metroraad se openbaredeelnamevergaderings in dié stad bywoon, om standpunt ter behoud van die stad se naam in te neem. 12 Oktober sal volgens Kriel waarskynlik Pretorianers se laaste kans wees om as deel van die openbaredeelnameproses hulle stem te laat hoor. “Diegene wat nie die vergaderings bywoon nie, sal stukrag gee aan die klein groepie politieke ideoloë wat Pretoria se naam wil verander,” het Kriel bygevoeg.